洪致遠屢來問詩作長句遺之
作者：周孚
朝代：宋

paragraphs: 君不見伯倫平生老閉關，祗有一頌留人間。
懷鉛抱槧亦何益，惠子五車終不傳。
我今所見蓋如此，堆案文書藏鼠矢。
自知老境要灰心，却笑少時空血指。
勞君日日來徵詩，試欲把筆心自疑。
無鹽已老稍識恥，安敢唐突西施爲。
古人作詩有成法，句欲圓轉字欲活。
始循規矩後變化，如以金丹蛻凡骨。
君試停杯參此語，莫笑前人用心苦。
祗今孰是前輩詩，風漪作文君看取。